На основу члана 41. став 10. Пословника Владе (Сл. гласник РС бр. [61/06](http://we2.cekos.com/ce/index.xhtml?&file=f45269&action=propis&path=04526901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-), [76/14](http://we2.cekos.com/ce/index.xhtml?&file=f103489&action=propis&path=10348901.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) и [8/19](http://we2.cekos.com/ce/index.xhtml?&file=f140526&action=propis&path=14052601.html&domain=0&mark=false&queries=poslovnik+o+radu+vlade&searchType=1&regulationType=1&domain=0&myFavorites=false&dateFrom=&dateTo=&groups=-%40--%40--%40--%40--%40-) - др. пропис),

Министарство за рад, запошљавање, борачка и социјална питања објављује

**ИЗВЕШТАЈ**

**О СПРОВЕДЕНОЈ ЈАВНОЈ РАСПРАВИ**

**О НАЦРТУ ЗАКОНА О РАДНОЈ ПРАКСИ**

На предлог Министарства за рад, запошљавање, борачка и социјална питања Одбор за привреду и финансије на седници одржаној дана 16. августа 2023. године донео је Закључак о спровођењу јавне расправе о Нацрту закона о радној пракси (у даљем тексту: Нацрт закона) и утврдио Програм јавне расправе о Нацрту закона о радној пракси.

Нацрт закона сачинила је Радна група за радне праксе у коју су именовани представници: Министарства за рад, запошљавање, борачка и социјална питања, Министарства финансија, Министарства просвете, Министарства државне управе и локалне самоуправе, Канцеларије за дуално образовање НОКС, Министарства туризма и омладине, Националне службе за запошљавање, Централног реистра обавезног социјалног осигурања, Уније послодаваца Србије, Савеза самосталних синдиката Србије, Уједињених гранских синдиката „Независност”, Конфедерације слободних синдиката, Привредне комора Србије, НАЛЕД-а, Београдске отворене школе, Кровне организације младих Србије и експерти на програму „Знањем до посла-Е2Е“.

Јавна расправа о Нацрту закона спроведена је у периоду од 17. августа до 18. септембра 2023. године, а текст Нацрта закона био је постављен на интернет страници Министарства за рад, запошљавање, борачка и социјална питања и на порталу еКонсултације. У току јавне расправе примедбе, предлоге и сугестије, заинтересована лица достављала су писаним путем на адресу Министарства за рад, запошљавање, борачка и социјална питања, Немањина 22-26 или путем електронске поште на адресу: [javna.rasprava@minrzs.gov.rs](mailto:javna.rasprava@minrzs.gov.rs).

У току јавне расправе примедбе, предлоге и сугестије у писаној/електронској форми доставили су: Београдски центар за људска права (БЦЉП), УНИЦЕФ, Америчка привредна комора (АПК), Савет страних инвеститора (ССИ), Унија послодаваца Србије (УПС), НИС а.д, и НАЛЕД.

По окончању јавне расправе Министарство за рад, запошљавање, борачка и социјална питања сачинило је преглед предлога на Нацрт закона достављених у току јавне расправе који је разматран на састанку Радне групе за радне праксе одржаном дана 29.09.2023. године. На састанку Радне групе, поред осталих чланова, учешће су узели и именовани представници репрезентативних синдиката (СССС и УГС „Независност“) и удружења послодаваца (УПС).

Предлози и сугестије са јавне расправе након консултативног процеса у оквиру Радне групе разврстани су на следећи начин:

1. **Прихваћени и усаглашени предлози учесника јавне расправе и уграђени у текст Нацрта закона, и то:**

* **Члан 2.** допуњен је новим ставом тако да је у ставу 2. истог члана прописано да практикант може да обавља радну праксу у нижем нивоу квалификације у току првих девет месеци од завршетка школовања, изузетно, и то на основу сопственог опредељења. Овим се прихвата предлог ССИ да се у члану 11. брише став 12, а истовремено се не ремети систем дуалног образовања.
* **Члан 4.** допуњен је новим ставом тако да је у ставу 5. истог члана прописано да трошкове прегледа за лица млађа од 18 година која су на евиденцији незапослених код Републичке организације надлежне за послове запошљавања сноси та организација. Овим се прихвата предлог УПС.
* **Члан 8.** преформулисан је тако да се уговор о радној пракси може закључити и у електронском облику, у складу са законом којим се уређује електронски документ и квалификовани електронски потпис.Овим се прихватају предлози НАЛЕД и ССИ.
* **Члан 9. став 1. тачка 1) и 2)** допуњени су и прецизирани елементи уговора о радној пракси на предлог УПС и НАЛЕД.
* **Члан 10.** допуњен је новим ставом 2. тако да се изузетно уговор о радној пракси може да закључи на период до девет месеци, као мера активне политике запошљавања, на предлог представника Владе у Радној групи.
* **Члан 11.** допуњен је новим ставом тако да је у ставу 2. истог члана прописано да се став 1. овог члана примењује и на послодавца – предузетника који нема запослене а испуњава услове за ментора, чиме се омогућава обављање радне праксе и у занатским радњама. Овим се прихвата предлог УПС.
* **Члан 14.** **став 1**. преформулисан је тако да се ментор одређује за једног или више практиканата актом послодавца, у складу са законом. Овим се прихватају предлози НИС-а а.д., УПС и ССИ.
* Нацрт закона допуњен је упућујућом одредбом у вези са правом на достојанствене услове рада **(члан 15),** на предлог УНИЦЕФ.
* **Члан 15. (нови члан 16)** преформулисан је тако да послодавац нема обавезу објављивања огласа за обављање радне праксе већ би требало да на пригодан начин објави потребу за практикантима укључујући и информације о условима за обављање радне праксе а нарочито о висини накнаде за обављање радне праксе и здравственом осигурању. Овим се врши усклађивање са Законом о раду којим није прописана обавеза оглашавања слободних послова код послодавца и прихвата предлог УПС, НИС, НАЛЕД. Истовремено се обезбеђује примена Препоруке ЕУ о квалитетном оквиру за спровођење радних пракси (члан 14) о транспарентности услова обављања радних пракси.
* **Члан 21.** брисан је на предлог УПС, НАЛЕД и ССИ, из разлога што је обавеза обавештавања о слободним пословима за заснивање радног односа није предмет уређивања овог закона.
* **Члан 23. став 3. тачка 2)** је допуњена тако да послодавац може да откаже уговор о радној пракси ако практикант након добијања смерница не остварује циљеве радне праксе, односно не развија вештине у складу са планом обављања радне праксе. Овим се прихвата предлог ССИ.
* **Члан 26. став 3.** је брисан на предлог УПС, јер није у сагласности са ставом 2. тачка 5) истог члана.
* **Члан 28.** прецизиран је појам представника запослених, а **став 1.** преформулисан је тако да, при одређивању занимања и припреми плана обављања радне праксе послодавац може да обави консултације са синдикатом односно са изабраним представником запослених. Овим се прихватају предлози НИС, НАЛЕД, ССИ УПС.
* **У члану 30.** висина новчаних казни за прекршајну одговорност смањена је на предлог УПС.

1. **Предлози учесника јавне расправе који нису прихваћени и око којих није постигнут консензус чланова Радне групе и то:**

* **Члан 4.** у вези са годинама живота практиканата (БЦЉП, УПС и УНИЦЕФ), из разлога што су предлози контрадикторни, те је оцењено да је решење у Нацрту закона најадекватније сврси и циљевима овог закона.
* **Члан 7.** у вези са укидањем годишњег одмора практикантима или заменом термина (УПС и ССИ), јер предложена решења нису у складу са међународним стандардима ЕУ и МОР.
* **Члан 10.** у вези са трајањем и бројем уговора о радној пракси између истог послодавца и практиканта (УПС, ССИ, НАЛЕД и АПК), јер су законска решења најадекватнија сврси и циљевима овог закона и спречавају евентуалну злоупотребу радне праксе.
* **Члан 11. ст. 8. и 10.** у вези са роком за наредну праксу и доказ о пракси код другог послодавца (УПС, НИС, ССИ и НАЛЕД), јер су законска решења најадекватнија сврси и циљевима овог закона и мотивишу послодавце да приме у радни однос лица која су код њих обавила радну праксу.
* **Члан 14. став 2.** у вези са проширењем одређивања ментора код послодавчевог повезаног лица (ССИ), јер није у складу са обавезама и одговорностима ментора према послодавцу и практиканту.
* **Члан 18. (нови члан 19)** у вези са променом прописаних термина и допуном права на ограничено радно време малолетних лица чланом 87. Закона о раду (НИС, ССИ, УПС). Предлози нису прихваћени из разлога што термини у Нацрту закона су у складу са Законом о раду и међународним стандардима а допуна је сувишна јер овај члан садржи упућујућу одредбу (став 4) на све одредбе Закона о раду којима се прописује посебна заштита малолетних лица.
* **Члан 19. (садашњи члан 20)** у вези са утврђивањем и висином накнаде (ССИ, УПС, НИС и БЦЉП), из разлога што су предлози различити и значајно умањују износ новчане накнаде за обављену радну праксу. Предлоге послодаваца нису подржали представници синдиката на Радној групи и изнели су свој став да накнада не сме бити нижа од минималне зараде.
* **Члан 23.** у вези са допуном одредбама о дисциплинској одговорности практиканта из Закона о раду (НАЛЕД), јер није примерено да се само у овој области врши изједначавање са радним односом нити је као такво применљиво.
* **Образац 1.** План обављања радне праксе – брисати шифру занимања ментора (ССИ) из разлога што је занимање и шифра ментора битан елемент за обављање квалитетне радне праксе.

У Београду, дана 05.10.2023. године